## Odluka o osnivanju Povjerenstva za izbor kandidata Republike Hrvatske za suce i nezavisnog odvjetnika pri Sudu Europske unije

### NN 117/2012 (24.10.2012.), Odluka o osnivanju Povjerenstva za izbor kandidata Republike Hrvatske za suce i nezavisnog odvjetnika pri Sudu Europske unije

VLADA REPUBLIKE HRVATSKE

2526

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, broj 150/2011), Vlada Republike Hrvatske je na sjednici održanoj 17. listopada 2012. godine donijela

ODLUKU

O OSNIVANJU POVJERENSTVA ZA IZBOR KANDIDATA REPUBLIKE HRVATSKE ZA SUCE I NEZAVISNOG ODVJETNIKA PRI SUDU EUROPSKE UNIJE

I.

Osniva se Povjerenstvo za izbor kandidata Republike Hrvatske za suce i nezavisnog odvjetnika pri Sudu Europske unije (u daljnjem tekstu: Povjerenstvo).

II.

Sastav Povjerenstva čine:

– ministar pravosuđa, predsjednik,

– predstavnik Odbora za pravosuđe Hrvatskoga sabora, član,

– predstavnik ministarstva nadležnog za vanjske i europske poslove, član,

– predstavnik Vrhovnog suda Republike Hrvatske, član,

– predstavnik pravnih fakulteta u Zagrebu, Splitu, Rijeci i Osijeku, član.

Članove Povjerenstva iz redova tijela i institucija iz stavka 1. alineje 2. do 5. ove točke imenuju navedena tijela i institucije.

Sastav Povjerenstva objavljuje se na web-stranici ministarstva nadležnog za pravosuđe.

III.

Zadaće Povjerenstva su:

– raspisivanje javnog natječaja za izbor kandidata Republike Hrvatske za suca Suda, suca Općeg suda i nezavisnog odvjetnika pri Sudu Europske unije;

– obavljanje uvida u natječajnu dokumentaciju i utvrđivanje liste podnositelja prijava koji su prijave podnijeli pravovremeno i ispunjavaju potrebne uvjete iz javnog natječaja;

– provođenje razgovora s podnositeljima prijava iz alineje 2. ove točke u svrhu ocjenjivanja podnositelja prijava sukladno kriterijima iz točke IV. ove Odluke;

– usvajanje prijedloga o izboru kandidata Republike Hrvatske iz alineje 1. ove točke;

– dostava usvojenog prijedloga o izboru kandidata Republike Hrvatske iz alineje 4. ove točke Vladi Republike Hrvatske radi imenovanja kandidata Republike Hrvatske za suca Suda, suca Općeg suda i nezavisnog odvjetnika pri Sudu Europske unije.

IV.

Prilikom izbora kandidata Republike Hrvatske za suca Suda, suca Općeg suda i nezavisnog odvjetnika pri Sudu Europske unije, Povjerenstvo će posebno vrednovati jamstva neovisnosti i nepristranosti, stručne sposobnosti i profesionalno iskustvo kandidata, poznavanje europskog prava, posebice prakse Suda Europske unije, znanje francuskog i engleskog jezika, te sposobnost razumijevanja više pravnih sustava i sposobnost rada u međunarodnom okruženju.

Kandidat Republike Hrvatske za suca Suda, suca Općeg suda i nezavisnog odvjetnika pri Sudu Europske unije mora biti osoba s hrvatskim državljanstvom.

V.

Stručne, administrativne i tehničke poslove Povjerenstva obavlja Ministarstvo pravosuđa.

VI.

Povjerenstvo je dužno zadaće utvrđene točkom III. ove Odluke izvršavati pravovremeno.

VII.

Izrazi koji se u ovoj Odluci koriste odnose se jednakopravno na ženski i na muški rod.

VIII.

Ova Odluka stupa na snagu danom donošenja, a objavit će se u »Narodnim novinama«.

Klasa: 910-04/12-05/25

Urbroj: 50301-09/06-12-2

Zagreb, 17. listopada 2012.

Predsjednik

Zoran Milanović, v. r.

Odluka, NN 117/2012-2526